ນັກຊ່ຽວຊານ ແນະນຳໃຫ້ ອະນຸມັດ ຢາປ້ອງກັນເຊື້ອ HIV (ເບິ່ງວີດີໂອ)
ພວກນັກຊ່ຽວ ສະເໜີໃຫ້ ອົງການອາຫານແລະຢາ ຂອງສະຫະລັດ ອະນຸມັດການນຳໃຊ້ຢາ Truvada ປ້ອງກັນເຊື້ອ HIV.
ພວກນັກຊ່ຽວຊານຂອງສະຫະລັດຈຸນຶ່ງໄດ້ສະເໜີແນະໃຫ້ລັດຖະບານກາງສະຫະລັດໃຫ້ການ ອະນຸມັດຕໍ່ຢາຊະນິດທຳອິດ ທີ່ສະແດງໃຫ້ເຫັນວ່າສາມາດປ້ອງກັນເຊື້ອ HIV ໄວຣັສທີ່ພາໃຫ້ ເປັນໂຣກເອດສ໌ນັ້ນ ຄະນະໃຫ້ຄຳແນະນຳຂອງອົງການອາຫານແລະຢາຂອງສະຫະລັດ ໄດ້ຈັດໃຫ້ມີການລົງຄະ ແນນສຽງສອງເທື່ອໃນວັນພະຫັດວານນີ້ກ່ຽວກັບການສະເໜີແນະໃຫ້ນຳໃຊ້ຢາ Truvada ສຳຫຼັບຜູ້ທີ່ມີສຸຂະພາບແຂງແຮງດີທີ່ສ່ຽງຕໍ່ການເປັນໂຣກເອດສ໌ນຶ່ງໃນນັ້ນກໍຄືພວກກະເທີຍ ແລະພວກຜູ້ຊາຍສອງເພດແລະອີກຈຸນຶ່ງກໍແມ່ນສຳຫຼັບຄູ່ຜົວເມຍທີ່ເປັນເພດກົງກັນຂ້າມແຕ່ ຜູ້ນຶ່ງຕິດເຊື້ອ HIV ຢາ ຊຶ່ງກິນມື້ລະກ້ອນນັ້ນ ໄດ້ມີການສັ່ງຈ່າຍໃຫ້ ພວກຄົນເຈັບທີ່ຕິດເຊື້ອ HIV ເປັນຈຳນວນ ຫຼວງຫຼາຍມາແລ້ວ ແຕ່ບັດນີ້ ອົງການອາຫານແລະຢາຂອງສະຫະລັດ ຕ້ອງໄດ້ຕັດສິນໃຈວ່າ ຈະປະກາດໃຫ້ຢາ Truvada ເປັນຢາຊະນິດທຳອິດ ທີ່ໄດ້ຮັບການອະນຸມັດເພື່ອນຳໃຊ້ໃນ ການປ້ອງກັນເຊື້ອ HIV ຫຼືບໍ່ ອົງການອາຫານແລະຢາຂອງສະຫະລັດບໍ່ມີພັນທະໃດໆທີ່ຈະຕ້ອງປະຕິບັດຕາມການສະ ເໜີແນະຂອງພວກນັກຊ່ຽວຊານແຕ່ຕາມປົກກະຕິແລ້ວແມ່ນໄດ້ເຮັດຄຳແນະນຳດັ່ງກ່າວນີ້ ເປັນທີ່ຄາດກັນວ່າ ອົງການອາຫານແລະຢາສະຫະລັດ ຈະທຳການຕັດສິນໃຈຂັ້ນສຸດທ້າຍ ພາຍໃນວັນທີ 15 ມິຖຸນານີ້ ທ່ານໝໍບາງຄົນ ກ່າວຍົກຍ້ອງຢາ Truvada ວ່າ ເປັນບາດກ້າວນຶ່ງໄປສູ່ການຍຸຕິໃນການ ແຜ່ລະບາດຂອງໂຣກເອດສ໌ ສ່ວນອີກຈຳນວນນຶ່ງເວົ້າວ່າ ມັນອາດເຮັດໃຫ້ຜູ້ຄົນມີຄວາມ ເຊື່ອໝັ້ນທີ່ບໍ່ຖືກຕ້ອງ ແລະພາໃຫ້ມີການໃຊ້ຖົງຢາງອະນາໄມ ຊຶ່ງເປັນວິທີ ທີ່ປ້ອງກັນເຊື້ອ HIV ໄດ້ຜົນທີ່ສຸດນັ້ນ ໜ້ອຍລົງ